Rozhodnutie Komisie
z 27. marca 2000
o postupe overovania zhody stavebných výrobkov podľa článku 20 ods. 2 smernice Rady 89/106/EHS pokiaľ ide o sedem výrobkov pre európske technické schválenia bez ustanovenia
(oznámené pod číslom dokumentu C(2000) 668)
(Text s významom pre EHP)
(2000/273/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/106/EHS z 21. decembra 1988 o aproximácii právnych a správnych predpisov členských štátov vzťahujúcich sa na stavebné výrobky [1], zmenenú a doplnenú smernicou 93/68/EHS [2], a najmä na jej článok 13 ods. 4,
keďže:
(1) od Komisie sa požaduje, aby medzi dvoma postupmi overovania zhody výrobku podľa článku 13 ods. 3 smernice 89/106/EHS zvolila "v súlade s bezpečnosťou čo najmenej obtiažny postup"; to znamená, že je nutné rozhodnúť, či je pre daný výrobok alebo skupinu výrobkov systém kontroly výroby u výrobcu, za ktorý je zodpovedný výrobca, nevyhnutnou a postačujúcou podmienkou preukázania zhody, alebo či sa z dôvodov spojených s plnením kritérií uvedených v článku 13 ods. 4 na daný účel požaduje účasť schváleného certifikačného orgánu;
(2) článok 13 ods. 4 požaduje, aby bol takto stanovený postup uvedený v povereniach a v technických špecifikáciách; preto je žiaduce identifikovať výrobky, ktoré sú uvedené v technických špecifikáciách;
(3) obidva postupy podľa článku 13 ods. 3 sú podrobne opísané v prílohe III smernice 89/106/EHS; preto je nevyhnutné jasne špecifikovať metódy, ktorými sa tieto dva postupy musia implementovať, podľa prílohy III, pre každý výrobok, pretože príloha III dáva určitým systémom prednosť.
(4) postup uvedený v článku 13 ods. 3 písm. a) zodpovedá systémom stanoveným v prvej možnosti, bez priebežného dozoru, a v druhej a tretej možnosti bodu ii) oddielu 2 prílohy III. Postup uvedený v článku 13 ods. 3 písm. b) zodpovedá systémom stanoveným v bode i) oddielu 2 prílohy III a v prvej možnosti, s priebežným dozorom, bodu ii) oddielu 2 prílohy III;
(5) opatrenia stanovené týmto rozhodnutím sú v súlade so stanoviskom stáleho výboru pre stavebníctvo;
PRIJALA TOTO ROZHODNUTIE:
Článok 1
Zhoda výrobkov stanovených v prílohe I sa overuje postupom, pri ktorom je za systém kontroly výroby u výrobcu, zabezpečujúcim, že výrobok je v zhode s príslušnými technickými špecifikáciami, výlučne zodpovedný výrobca.
Článok 2
Zhoda výrobkov stanovených v prílohe II sa overuje postupom, pri ktorom je, okrem systému kontroly výroby v podniku výrobcom, do posudzovania a dozoru nad kontrolou výroby alebo samotným výrobkom zapojený schválený certifikační orgán.
Článok 3
Postup overovania zhody stanovený v prílohe III musí byť uvedený v príslušných európskych technických schváleniach.
Článok 4
Toto rozhodnutie je adresované členským štátom.
V Bruseli 27. marca 2000